Chrám svätého Mikuláša (Brašov)

**Chrám svätého Mikuláša** (, ) v Brašove je stredoveký pravoslávny kostol, postavený v gotickom slohu, z konca15. storočia, nachádzajúci sa v miestnej časti Șchei v centrálnej časti mesta Brašov v Brašovskej župe v Sedmohradsku v Rumunsku. Má priznaný štatút kultúrnej pamiatky.

## Charakteristika a dejiny
Na mieste súčasnej budovy stál už v minulosti pravoslávny chrám čo dokladajú dokumenty z roku 1292. Ďalšia zmienka o pravoslávnom chráme v tejto oblasti je v bule vydanej pápežom Bonifácom IX. 15. decembra 1399.

Výstavba súčasnej budovy chrámu začala v roku 1495 s pomocou vtedajšieho sedmohradského panovníka Vlada Călugărua. Počas vlády Neagoea Basaraba, ktorý vládol v rokoch 1512 - 1521 bola budova rozšírená východným smerom. V roku 1538 bol chrám vymaľovaný a následne v rokoch 1575 - 1595 bol opäť rozšírený, pričom bola pristavaná aj predsieň a stĺporadie. V roku 1583 počas vlády Petrua Cercela bola ku chrámu pristavaná jeho západná veža. Chrám bol dostavaný v roku 1594, ale následne ešte prebiehali stavebné úpravy. V roku 1651 bol k budove chrámu pristavaný nartex a v roku 1751 bola vystavaná hodinová veža.

V 18. storočí medzi rokmi 1733 - 1752 boli v chrámovom areáli postavané dve kaplnky. V severnej časti areálu bola postavená Kaplnka Zvestovania a v južnej časti Kaplnka Vzkriesenia Pána.

V roku 1939 bol chrám vybavený novým ikonostasom a v tom istom roku sa začala aj reštaurácia budovy, ktorá trvala až do roku 1946.

Pri kostole bola postavená aj rumunská škola a areál sa tak stal významným centrom duchovného a kultúrneho života pre rumunských obyvateľov v brašovskom regióne. Prvá zmienka o rumunskej škole v areáli pochádza už z roku 1480. Pôvodná drevená stavba školy bola v roku 1597 nahradená kamennou stavbou. Táto bola v priebehu roku 1761 rozšírená. Samotná stavba školy je dvojposchodová budova s valcovými klenbami s priechodmi. V 17. storočí boli k budove pristavané aj verandy. V dnešnej dobe budova slúži ako múzeum.

Areál chrámu sa nachádza mimo hraníc stredovekého opevneného mesta na dolnom námestí v miestnej časti Șchei. V chrámovom areáli sa nachádza aj budova prvej rumunskej školy v Brašove a okolo kostola, ktorého areál je ohradený sa rozprestiera cintorín.

Samotná budova je jednoloďová s apsidou. Loď chrámu je veľmi dlhá a úzka a sú k nej pristavané dve kaplnky. Na západnej strane budovy nad oltárom sa nachádzajú dve koaxiálne veže s ostrým ihlanovitým zakončením, ktoré dávajú špecifický vzhľad celej budove. Vyššia západnějšia veža so štyrmi vežičkami pripomína svojím vzhľadom architektúru saských kostolov. Bočné fasády budovy sú lemované polkruhovými oknami. Klenba lode je závojová nesená dvojitými eliptickými oblúkmi. Celá stavba je zaujímavým prepojením pravoslávnych stavebných tradícií s niektorými vplyvmi architektúry kostolov západných vetví kresťanstva. Fresky v interiéri chrámu boli zhotovené známym umelcom Costinom Petrescuom.

Severozápadne položená Kaplnka Zvestovania je štvorcového pôdorysu s valcovou klenbou a kupolovitou vežou, ktorá sa týči nad centrálnou časťou kaplnky a na ktorej je vyobrazená freska Ježiša. Kaplnka je zvnútra aj zvonka bohato zdobená aj ďalšimi freskami, ktorých autorstvo sa prisudzuje maliarovi Grigoreovi Raniteovi.

Kaplnka Vzkriesenia Pána sa nachádza juhozápadnej časti chrámu. Je štvorcového pôdorysu s valcovými klenbami a polkruhovou apsidou.Nástenné maľby v tejto kaplnke vyhotovil majster Ioan Pugravul.

## Zaujímavosti
* Chrám je známy pre rumunských pravoslávnych veriacich aj mimo Brašov, keďže v miestnej rumunskej škole pôsobil diakon Coresi, ktorý ako prvý zariadil tlač náboženskej literatúry v rumunskom jazyku.
* V budove chrámu sa nachádza ikona nazývaná "Koleso sveta" (), ktorá údajne predpovedá Apokalypsu.
* Na cintoríne nachádzajúcom sa pri chráme je pochovaný Nicolae Titulescu, jedna z najkontroverznejších postáv rumunskej diplomacie, ktorý patrí k zakladateľom a prvým rumunským reprezentantom Spoločnosti národov.
* V kostole sa nachádza vzácna knižnica, ktorá má v zbierke až 4000 historických kníh a až 30 000 iných histirických písomných dokumentov.
* V rokoch 1969 - 1975 prebiehal v areáli chrámu prieskum, pri ktorom sa dokázali pôvodné domnienky, že v areáli sa nachádzalo duchovné centrum pozostávajúce minimálne z troch budov už v období 14. storočia.

## Galéria

Biserica Sfântul Nicolae din Brașov, turlele.jpg|Detailný pohľad na chrámové veže
Bis.Sf.Nicolae.ceas nov-2008.JPG|Detail hodín na chrámovej veži
Biserica Sf. Nicolae, Brasov - panoramio.jpg|Pohľad na chrámový areál zvrchu
Brasov Biserica Sfantu Nicolae (2).jpg|Detailný pohľad na časť chrámu
Sf Nicolae Brasov ext painting 1.jpg|Pohľad na vonkajšiu stenu s freskami
RO BV Brașov Zid de incintă - Biserica Sf. Nicolae 1.JPG|Vstup do chrámového areálu
Biserica Sfântul Nicolae Şcheii Braşovului.JPG|Celkový pohľad na chrámový areál v zime


## Referencie

Kategória:Pravoslávne kostoly v Rumunsku
Kategória:Stredoveké kostoly v Rumunsku
Kategória:Kultúrne pamiatky v Rumunsku
Kategória:Stavby v Brašove
Kategória:Kostoly zasvätené svätému Mikulášovi
Kategória:Architektúra z 1495